Mosie van wantroue teen ZumaPresident Jacob Zuma. Foto: GCIS ŉ Mosie van wantroue teen pres. Jacob Zuma sal op 24 Februarie in die Nasionale Vergadering gedebatteer word. Agang SA het die mosie gebring en het dit Donderdagoggend tydens ŉ programkomiteevergadering op die notule van die Nasionale Vergadering geplaas. Luzuko Jacobs, parlementêre woordvoerder, het die bevestig. Agang het die mosie al in November gebring en in Desember die dokumente by die konstitusionele hof ingedien en versoek dat ŉ geheime stem uitgebring sal word. Die reëls in die parlement bepaal egter dat LP’s slegs ŉ geheime stem uitbring wanneer hulle die president verkies. Die debat sal binne twee weke na Zuma se staatsrede plaasvind en twee jaar na verskeie opposisiepartye probeer het om ŉ mosie van wantroue teen hom in te stel. Die mosie plaas ekstra druk op die president wat sy openingsrede op 12 Februarie moet lewer. Die Ekonomiese Vryheidsvegters (EFF) het reeds aangedui dat hy hierdie geleentheid sal gebruik om die president in ŉ hoek te dryf oor sommige van die opgraderings aan sy huis in Nkandla, KwaZulu-Natal.